স্পোর্টস ডেস্ক: গত বছর আইসিসি’র এলিট প্যানেল থেকে অবসর নিয়েছেন আম্পায়ার ইয়ান গুল্ড। ১৩ বছরের ক্যারিয়ারে ২৫০টিরও বেশি আন্তর্জাতিক ম্যাচ পরিচালনা করেছেন তিনি। সেই অভিজ্ঞতা থেকে তার দেখা সেরা ব্যাটসম্যানদের বেছে নিলেন গুল্ড।
এক ক্রিকেট ওয়েবসাইটে গুল্ড বলেছেন, জ্যাক ক্যালিস, শচিন টেন্ডুলকার ও বিরাট কোহলি-এই তিন জনের ব্যাটিং দেখতে ভাল লাগে। ক্যালিস হল ভেরি ভেরি ফাইন প্লেয়ার। ওর খেলা সারাদিন বসে দেখতে পারি। বিরাটের ক্ষেত্রেও তাই। আর শচিন! নিজের জীবনের জন্য কাউকে ব্যাট করতে হলে আমি শচিনকে চাইব। ওই হবে সেই ক্রিকেটার।
দু’বার বিশ্বকাপ জয়ী অস্ট্রেলিয়ার সাবেক অধিনায়ক রিকি পন্টিংয়ের ব্যাটিং সেভাবে দেখতে পাননি বলে আক্ষেপ রয়েছে গুল্ডের।
তিনি বলেছেন, পন্টিংয়ের সেরাটা দেখতে পাইনি। ও ছিল অসাধারণ এক চরিত্র, অসাধারণ অধিনায়ক। গর্বিত একজন অস্ট্রেলীয়। কিন্তু আমি যখন আম্পায়ারিং করতে এলাম তখন পন্টিংয়ের ক্যারিয়ার শেষের দিকে। তবে ও সাহায্য করতে এগিয়ে আসত। তাই খারাপ লাগছে পন্টিংকে তালিকা থেকে বাদ দিতে হয়েছে বলে।